b'\n_START_ARTICLE_\nInsekticid\n_START_PARAGRAPH_\nInsekticidi so snovi naravnega ali umetnega izvora, ki so toksi\xc4\x8dne za \xc5\xbeu\xc5\xbeelke in jih uporabljamo za zatiranje tistih \xc5\xbeu\xc5\xbeelk, ki so s stali\xc5\xa1\xc4\x8da \xc4\x8dloveka \xc5\xa1kodljivci. Zaradi svoje kemijske zgradbe negativno vplivajo na metabolizem \xc5\xbeu\xc5\xbeelk in bistveno pove\xc4\x8dajo njihovo smrtnost. Sodijo med pesticide, a je natan\xc4\x8dna klasifikacija pogosto te\xc5\xbeavna, saj lahko te snovi vplivajo tudi na druge skupine organizmov._NEWLINE_Pri\xc4\x8detek uporabe insekticidov je eden od dejavnikov, ki so prispevali k mo\xc4\x8dnemu porastu u\xc4\x8dinkovitosti kmetijstva v 20. stoletju, vendar pa so se kasneje pokazali tudi negativni stranski u\xc4\x8dinki (pogosto prekomerne) uporabe, saj so te snovi pogosto strupene tudi za netar\xc4\x8dne organizme in imajo \xc5\xa1kodljiv vpliv na ekosistem kot celoto. V manj\xc5\xa1ih dozah vstopajo v prehransko verigo in na ta na\xc4\x8din (ali neposredno s pridelano hrano) pridejo tudi v \xc4\x8dlovekov organizem, kjer dokazano povzro\xc4\x8dajo nekatere resne bolezni, npr. raka._NEWLINE_Te\xc5\xbeavo predstavlja tudi dejstvo, da je prisotnost insekticida mo\xc4\x8dan dejavnik selekcije. \xc5\xbdu\xc5\xbeelke so zaradi kratkega generacijskega \xc4\x8dasa sposobne razmeroma hitro razviti odpornost proti njegovim u\xc4\x8dinkom. Tako insekticid s\xc4\x8dasoma izgubi u\xc4\x8dinkovitost in potrebno ga je nadomestiti z novim.'